## Pravilnik koji određuje najviše dopuštene količine kokcidiostatika ili histomonostatika u hrani, koji su posljedica neizbježnog onečišćenja hrane za životinje tim tvarima za one vrste/kategorije životinja za koje njihovo dodavanje u hrani nije namijenjeno

### NN 82/2010 (1.7.2010.), Pravilnik koji određuje najviše dopuštene količine kokcidiostatika ili histomonostatika u hrani, koji su posljedica neizbježnog onečišćenja hrane za životinje tim tvarima za one vrste/kategorije životinja za koje njihovo dodavanje u hrani nije namijenjeno

MINISTARSTVO POLJOPRIVREDE, RIBARSTVA I RURALNOG RAZVOJA

2338

Na temelju članka 15. stavka 1. podstavka 2. Zakona o hrani (»Narodne novine«, broj 46/07) i članka 87. stavka 6. Zakona o veterinarstvu (»Narodne novine«, broj 41/07) ministar poljoprivrede, ribarstva i ruralnog razvoja donosi

PRAVILNIK

KOJI ODREĐUJE NAJVIŠE DOPUŠTENE KOLIČINE KOKCIDIOSTATIKA ILI HISTOMONOSTATIKA U HRANI, KOJI SU POSLJEDICA NEIZBJEŽNOG ONEČIŠĆENJA HRANE ZA ŽIVOTINJE TIM TVARIMA ZA ONE VRSTE/KATEGORIJE ŽIVOTINJA ZA KOJE NJIHOVO DODAVANJE U HRANI NIJE NAMIJENJENO[[1]](#footnote-29081-1)

Članak 1.

Ovaj Pravilnik određuje najviše dopuštene količine kokcidiostatika ili histomonostatika u hrani, koji su posljedica neizbježnog onečišćenja hrane za životinje tim tvarima, za one vrste/kategorije životinja za koje njihovo dodavanje u hrani nije namijenjeno.

Članak 2.

Za potrebe ovog Pravilnika nadležno tijelo je Ministarstvo poljoprivrede, ribarstva i ruralnog razvoja.

Članak 3.

Hrana navedena u Dodatku ovoga Pravilnika ne smije se staviti na tržište kada sadrži tvari navedene u Dodatku ovoga Pravilnika u količini koja prelazi najviše dopuštene količine navedene u istom Dodatku.

Članak 4.

Ukoliko se utvrdi značajna rezidua (iznad granice detekcije analitičke metode) u količini ispod najviše dopuštene količine navedene u Dodatku ovoga Pravilnika, nadležno tijelo provodi istragu kako bi potvrdilo da je nađena rezidua posljedica neizbježnog onečišćenja hrane za životinje, a ne da je utvrđena zbog nedopuštene primjene kokcidiostatika ili histomonostatika.

Članak 5.

Nije dozvoljeno miješanje hrane koja sadrži rezidue u najviše dopuštenim količinama navedenim u Dodatku ovoga Pravilnika s onom hranom kod koje su te količine prekoračene.

Članak 6.

Kada se na hranu koja je osušena, razrijeđena, prerađena, ili se sastoji od više od jednog sastojka primjenjuju najviše dopuštene količine navedene u Dodatku ovoga Pravilnika, tada treba uzeti u obzir promjene koje nastaju u koncentraciji navedenih tvari zbog sušenja, razrjeđivanja ili prerađivanja, kao i relativni omjer predmetnog sastojka u proizvodu.

Članak 7.

Najviše dopuštene količine određene u Dodatku ovoga Pravilnika ne dovode u pitanje odredbe i najviše dopuštene količine određene u Pravilniku o najvećim dopuštenim količinama rezidua veterinarsko-medicinskih proizvoda u hrani životinjskog podrijetla (»Narodne novine« br. 75/08, 25/09, 15/2010)[[2]](#footnote-29081-2) i najviše dopuštene količine navedene u Pravilniku o dodacima hrani za životinje (»Narodne novine« br. 9/07)[[3]](#footnote-29081-3).

Članak 8.

Dodatak je tiskan u prilogu ovoga Pravilnika i njegov je sastavni dio.

Članak 9.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/09-01/294
Urbroj: 525-06-2-0270/10-7
Zagreb, 21. svibnja 2010.

Ministar
Petar Čobanković, v. r.

DODATAK

NAJVIŠE DOPUŠTENE KOLIČINE U HRANI

| Tvar | Hrana | Najviša dopuštena količina u µg/kg (ppb) mokre težine |
| --- | --- | --- |
| 1. Lasalocid natrij | Hrana životinjskoga podrijetla od svih drugih životinjskih vrsta osim od peradi:  – mlijeko;  – jetra i bubreg;  – ostala hrana. | 1  50  5 |
| 2. Narazin | Hrana životinjskoga podrijetla od svih drugih životinjskih vrsta osim od pilića za tov:  – jaja;  – mlijeko  – jetra  – ostala hrana. | 2  1  50  5 |
| 3. Salinomicin natrij | Hrana životinjskoga podrijetla od svih drugih životinjskih vrsta osim od pilića za tov i kunića za tov:  – jaja;  – jetra;  – ostala hrana. | 3  5  2 |
| 4. Monenzin natrij | Hrana životinjskoga podrijetla od svih drugih životinjskih vrsta osim od pilića za tov, purana i goveda (uključujući mliječna goveda):  – jetra;  – ostala hrana. | 8  2 |
| 5. Semduramicin | Hrana životinjskoga podrijetla od svih drugih životinjskih vrsta osim od pilića za tov. | 2 |
| 6. Maduramicin | Hrana životinjskoga podrijetla od svih drugih životinjskih vrsta osim od pilića za tov i purana. | 2 |
| 7. Robenidin | Hrana životinjskoga podrijetla od svih drugih životinjskih vrsta osim od pilića za tov, purana i kunića za tov i rasplod:  – jaja;  – jetra, bubreg, koža i mast;  – ostala hrana. | 25  50  5 |
| 8. Dekokvinat | Hrana životinjskoga podrijetla od svih drugih životinjskih vrsta osim od pilića za tov, goveda i ovaca, osim mliječnih životinja | 20 |
| 9. Halofuginon | Hrana životinjskoga podrijetla od svih drugih životinjskih vrsta osim od pilića za tov, purana i goveda, osim mliječnih goveda:  – jaja;  – jetra i bubreg;  – mlijeko;  – ostala hrana | 6  30  1  3 |
| 10. Nikarbazin | Hrana životinjskoga podrijetla od svih drugih životinjskih vrsta osim od pilića za tov:  – jaja;  – mlijeko  – jetra i bubreg;  – ostala hrana. | 100  5  100  25 |
| 11. Diklazuril | Hrana životinjskoga podrijetla od svih drugih životinjskih vrsta osim od pilića za tov, purana za tov, kunića za tov i rasplod, preživača i svinja:  – jaja;  – jetra i bubreg;  – ostala hrana | 2  40  5 |

[[1](#footnote-29081-1-backlink)] Pravilnik preuzima odredbe Uredbe Komisije (EZ-a) br. 124/2009 od 10. veljače 2009. određuje najviše dopuštene količine kokcidiostatika ili histomonostatike u hrani, koji su posljedica neizbježnog onečišćenja hrane za životinje tim tvarima, za one vrste/kategorije životinja za koje njihovo dodavanje u hrani nije namijenjeno

[[2](#footnote-29081-2-backlink)] Pravilnik je preuzeo odredbe Uredba Vijeća (EEZ-a) br. 2377/90 od 26. lipnja 1990 o utvrđivanju postupka Zajednice za određivanje najviših dopuštenih vrijednosti ostataka veterinarsko-medicinskih proizvoda u hrani životinjskog podrijetla. Pravilnik je preuzeo sve izmjene navedene Uredbe s zaključno Uredbom Vijeća (EZ) br. 582/2009.

[[3](#footnote-29081-3-backlink)] Pravilnik preuzima odredbe Uredbe Europskoga parlamenta i Vijeća (EZ-a) br. 1831/2003 od 22. rujna 2003. o dodacima koji se koriste u prehrani životinja.

Pravilnik, NN 82/2010-2338